Document ID: 31985R3462

*****
ΚΑΝΟΝΙΣΜΟΣ (ΕΟΚ) αριθ. 3462/85 ΤΗΣ ΕΠΙΤΡΟΠΗΣ
της 9ης Δεκεμβρίου 1985
για την τροποποίηση του κανονισμού (ΕΟΚ) αριθ. 3184/83 του συστήματος των προκαταβολών για τις δαπάνες που χρηματοδοτούνται από το τμήμα «Εγγυήσεων» του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 870/85 (2), και ιδίως τα άρθρα 4 και 5,
Εκτιμώντας:
ότι ο κανονισμός (ΕΟΚ) αριθ. 3184/83 της Επιτροπής (3), ρυθμίζει το σύστημα προκαταβολών για τις δαπάνες που χρηματοδοτούνται από το τμήμα «Εγγυήσεων» του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)·
ότι η συνέχεια στη διαδικασία των πληρωμών των υπηρεσιών και οργανισμών που αναφέρονται στο άρθρο 4 του κανονισμού (ΕΟΚ) αριθ. 729/70 μπορεί να εξασφαλιστεί, προσαρμόζοντας ταυτόχρονα στα διαθέσιμα του ταμείου τις προθεσμίες για τη λήψη των αποφάσεων και την καταβολή των προκαταβολών·
ότι είναι χρήσιμο να γίνουν ορισμένες διευκρινίσεις όσον αφορά τα παραρτήματα Ι και IV και να τροποποιηθούν τα παραρτήματα ΙΙΙ και VI του κανονισμού (ΕΟΚ) αριθ. 3184/83·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ο κανονισμός (ΕΟΚ) αριθ. 3184/84 τροποποιείται ως εξής:
στο άρθρο 3, προστίθεται η ακόλουθη παράγραφος 4:
«4. Στα παραρτήματα Ι ή/και IV Α.2, τα ποσά που καταβάλλονται πρέπει να κατανέμονται ανάλογα με το μήνα για τον οποίο χορηγήθηκε η προκαταβολή.»
2. Το άρθρο 4 αντικαθίσταται από το ακόλουθο κείμενο:
«Άρθρο 4
1. Η Επιτροπή, βάσει των αιτήσεων που αναφέρονται στο άρθρο 3 παράγραφος 1, αποφασίζει, το αργότερο τριάντα πέντε ημέρες μετά από τη λήψη των εν λόγω αιτήσεων, για τις συμπληρωματικές καταβολές σύμφωνα με το άρθρο 5 παράγραφος 2 στοιχείο α) δεύτερη περίπτωση του κανονισμού (ΕΟΚ) αριθ. 729/70.
Τα ποσά των καταβολών αυτών υπολογίζονται κατά τρόπο ώστε να είναι δυνατή η κάλυψη των δαπανών που βαρύνουν τις υπηρεσίες και τους οργανισμούς μέχρι το τέλος του τρίμηνου που αναφέρεται στο άρθρο 3 παράγραφος 2 στοιχείο α) δεύτερη περίπτωση.
2. Οι καταβολές που αποφασίζονται κατ' εφαρμογή της παραγράφου 1 πραγματοποιούνται το αργότερο τρεις ημέρες πριν από την αρχή του τελευταίου μήνα του τρίμηνου που αναφέρεται στο άρθρο 3 παράγραφος 2 στοιχείο β) δεύτερη περίπτωση.
3. Αν τα διαθέσιμα ταμείου που έχει η Επιτροπή δεν της επιτρέπουν να πραγματοποιεί τις καταβολές σύμφωνα με τους όρους που προβλέπονται στην παράγραφο 2, οι αποφάσεις που αναφέρονται στην παράγραφο 1 εκτελούνται ως εξής:
- μια πρώτη προκαταβολή, ίση τουλάχιστον με το ένα τρίτο του συνόλου, μέσα στην προθεσμία που προβλέπεται στην παράγραφο 2,
- το υπόλοιπο σε εύθετο χρόνο για να εξασφαλίζεται η συνέχιση των πληρωμών των οργανισμών που ορίζονται σύμφωνα με το άρθρο 4 του κανονισμού (ΕΟΚ) αριθ. 729/70.»
3. Τα παραρτήματα ΙΙΙ και VI του κανονισμού (ΕΟΚ) αριθ. 3184/83 τροποποιούνται ως εξής:
α) πίνακας σύμφωνος με τον πίνακα 1 του παραρτήματος VI, μαζί με όλες τις μηνιαίες αιτήσεις που αναφέρονται στο άρθρο 3, προστίθεται στο παράρτημα ΙΙΙ·
β) ο πίνακας 2 του παραρτήματος VI αντικαθίσταται από τον πίνακα του παραρτήματος.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Δεκεμβρίου 1985.

Labels: 12
4
15